  Виталий Пронин Ку но кызьы ортчоз ЕГЭ? Та сярысь журналистъёслы онлайн амалэн пыр-поч вераз дышетонъя но наукая министр Светлана Болотникова. К. Герд нимо гимназиын выпускникъёслы аттестат сётъязы.К. Герд нимо гимназилэн «ВКонтакте» бамысьтызШаерысьтымы 16 сюрслэсь ятыр пиналъёс туэ 9-тӥ но 11-тӥ классъёсты йылпумъяло. Светлана Болотникова верамъя, со пӧлысь 566-ез медальёсын пусъемын луозы, кылем арен ӵошатыса, таӵеос 40-лы тросгес. Соосты данъян ужрад чакламтэ. Медальёсты 15-тӥ июнёзь школаосын ик аттестатъёсын ӵош люкылозы. Туала выпускникъёс пӧлысь 6 сюрс 722-ез ЕГЭ сётыны дасясько. Соос вылӥ дышетскон заведениосын тодон-валан люканзэс азинтыны чаклало. ЕГЭ гожтыны мылкыдзэс озьы ик веразы азьло аръёсысь 603 выпускникъёс но училищеосын-колледжъёсын 193 дышетскисьёс. Оглом ог 7 но ӝыны сюрс кузя люкаськозы. — Экзамен сётыны 53 инты висъямын, — пусйиз С. Болотникова. — Азьло аръёсын ӵошатыса, аудиториослэн лыдзы 710-озь йылтэмын луоз. Угось экзамен сётӥсьёс куспын вис 1 но ӝыны метрлэсь ичигес луыны кулэ ӧвӧл. Со сяна, одӥг интыын троссэ 8 мурт пукыны быгатоз. С. Болотникова верамъя, нылпиосты висёнлэсь утён вылысь пӧртэм ужрадъёс кутӥськозы. Экзамен ортчытон интые троссэ автобусэн нуоно бере, салонъёсын дезинфекция ортчытӥськоз, водительёслэсь температуразэс мерталозы, ваньзы дӥсялозы маскаос. Автобусын мыныкузы но, пиналъёслэн виссы 1 но ӝыны метрлэсь ичи луыны кулэ ӧвӧл, соин ик одӥгезлы ик автобуслы кӧня ке рейс лэсьтоно луоз. ЕГЭ сётон пунктэ егитъёс азьвыл ик чаклам графикъя лыктозы. Аудиторие пырон азьын котькудӥз киоссэ антисептикен зыралоз. Экзаменлэсь ортчемзэ чакласа возисьёс, эмъясьёс маскаосын, перчаткиосын луозы. — Экзамен сётон интые пырыку, пуктылэмын луозы металлоискательёс. Аудиториосты, азьло аръёсы сямен ик, чаклалозы видеокамераос, — азинтӥз веранзэ министр. — Экзаменлэсь мынэмзэ учкозы 269 наблюдательёс. ЕГЭ гожтон пунктъёсын кышкытлыклэсь утиськонлы республикамылэн бюджетысьтыз ватсаса 10,5 миллион манет висъяськоз. Со чотын, кылсярысь, басьтыны чакламын антисептикъёс, маскаос, термометръёс, омырысь бактериосты, вирусъёсты быдтӥсь тӥрлык но мукетыз. Эшшо 49 миллион манет чакламын ЕГЭ-ез радъянэ но ортчытонэ пыриськем дышетӥсьёслы — таӵеос 3 сюрс 233 кузя луозы. Элина Кумачёва Теги: дышетон  